ทิพยฯเผยรันเวย์ทรุดเคลมเงินไม่ได้
ทิพยประกันภัย เผยรันเวย์สนามบินสุวรรณภูมิทรุดเคลมไม่ได้เพราะเกิดจากโครงสร้างชำรุด
18 ก.ค. 2555

ทิพยประกันภัย เผยรันเวย์สนามบินสุวรรณภูมิทรุดเคลมไม่ได้เพราะเกิดจากโครงสร้างชำรุด
นายสมพร สืบถวิลกุล กรรมการผู้จัดการ บริษัท ทิพยประกันภัย เปิดเผยว่า กรณีที่รันเวย์สนามบินสุวรรณภูมิเกิดการชำรุด ไม่สามารถที่เรียกร้องค่าสินไหมทดแทนจากบริษัทประกันภัยได้ เนื่องจากเกิดจากโครงสร้างของรันเวย์ชำรุด ซึ่งไม่ได้อยู่ในเงื่อนไขความคุ้มครองของกรมธรรม์ 
อย่างไรก็ตาม ถ้าทำให้ตัวเครื่องบินหรือบุคคลที่ 3 ได้รับความเสียหาย สามารถที่จะเคลมสินไหมได้
“หน่วยงานที่เกี่ยวข้องได้ให้ข้อมูลแล้วว่าการชำรุดเกิดจากสภาพการใช้งานหนัก เพราะไทยมีสนามบินเพียงแห่งเดียว และมีเครื่องบินลงจอดในแต่ละวันจำนวนมาก ทำให้เกิดการชำรุด” นายสมพร กล่าว
นายสมพร กล่าวว่า กรณีโรงกลั่นบางจากระเบิด ไม่ส่งผลกระทบต่อฐานะการเงินของบริษัท เพราะได้ทำประกันภัยต่อไปยังบริษัทประกันต่างประเทศประมาณ 99% เพราะมูลค่าความคุ้มครองสูงถึง 2.3 หมื่นล้านบาท ซึ่งบริษัทประกันภัยไทยไม่สามารถรับความเสี่ยงไว้เอง 
“จากการพิจารณารับประกันของประกันภัยต่อต่างประเทศ โรงกลั่นบางจากมีระบบความปลอดภัยที่มีมาตรฐานสูงอยู่แล้ว” นายสมพร กล่าว
นายสมพร กล่าวว่า การจะขึ้นเบี้ยหรือไม่ ไม่ได้อยู่ที่บริษัทเป็นผู้ตัดสินใจ แต่ขึ้นอยู่กับบริษัทประกันภัยต่อ แต่ขณะนี้ยังไม่ได้ส่งสัญญาณอะไรออกมา
“ในทางวิชาการ เหตุการณ์ครั้งเดียวไม่ทำให้ต้องปรับขึ้นเบี้ยประกันภัยในปีต่อไป แต่เขาจะดูประวัติที่ผ่านมา และดูระบบความปลอดภัยเป็นหลัก” นายสมพร กล่าว
นายสมพร กล่าวว่า บริษัทพร้อมที่จะจ่ายค่าสินไหมทดแทนแก่โรงกลั่นน้ำมันบางจาก ซึ่งขณะนี้ทำงานร่วมกันอย่างใกล้ชิด โดยความคุ้มครองตัวทรัพย์สินของโรงกลั่นยังไม่เปลี่ยนแปลง แต่ความคุ้มครองบุคคลที่ 3 ของโรงกลั่นบางจากเพิ่มขึ้นจากในอดีต เพราะมีประชาชนเข้าไปสร้างที่อยู่อาศัย หรือมีชุมชนเกิดขึ้นใกล้ๆ มากขึ้น ซึ่งเป็นแบบเหมาจ่ายต่อเหตุการณ์ที่เกิดขึ้น 1 ครั้ง